Nariadenie Komisie (ES) č. 244/2002
z 8. februára 2002,
ktorým sa dopĺňa príloha k nariadeniu (ES) č. 2301/97 o zápise určitých názvov do "Zoznamu osvedčení osobitných znakov" ustanoveného v nariadení Rady (EHS) č. 2082/92 o osvedčeniach osobitných znakov poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2082/92 zo 14. júla 1992 o osvedčeniach osobitných znakov poľnohospodárskych výrobkov a potravín [1] a najmä na jeho článok 9 ods. 1,
keďže:
(1) V súlade s článkom 7 nariadenia (EHS) č. 2082/92 Fínsko podalo Komisii žiadosť o zapísanie názvu "Sahti" do zoznamu osvedčení osobitných znakov.
(2) Výraz "zaručená tradičná špecialita" sa môže použiť iba pri názvoch zapísaných do uvedeného zoznamu.
(3) Po uverejnení v Úradnom vestníku Európskych spoločenstiev [2]nebola Komisii zaslaná žiadna námietka podľa článku 8 uvedeného nariadenia o názve uvedenom v prílohe k tomuto nariadeniu.
(4) V dôsledku toho by názov mal byť zapísaný do Zoznamu osvedčení osobitných znakov a tým byť chránený ako zaručená tradičná špecialita v rámci spoločenstva podľa článku 13 ods. 2 nariadenia (EHS) č. 2082/92.
(5) Príloha k tomuto nariadeniu dopĺňa prílohu k nariadeniu Komisie (ES) č. 2301/97 [3], naposledy zmenenému a doplnenému nariadením (ES) č. 2430/2001 [4],
PRIJALA TOTO NARIADENIE:
Článok 1
Názov v prílohe k tomuto nariadeniu sa pridáva do prílohy k nariadeniu (ES) č. 2301/97 a zapisuje sa do Zoznamu osvedčení osobitných znakov v súlade s článkom 9 ods. 1 nariadenia (EHS) č. 2082/92.
Bude chránený v súlade s článkom 13 ods. 2 uvedeného nariadenia.
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 8. februára 2002